સુરતના શૈલેષ બાબુભાઇ ભટ્ટે વર્ષ 2003માં અન્ય લોકો સાથે મળી પેરામાઉન્ટ પ્રોજેક્ટ ઇન્ડિયા લી. નામની બોગસ કંપની બનાવી હતી. ખોટા સેલટેક્સ નંબર મેળવી વડોદરા ખાતે ઓફિસ ખોલી હતી. ત્યાર બાદ મુંબઇના વેપારી પ્રતાપજી ઠાકરજી સોલંકી પાસેથી સ્ટેનલેસ સ્ટીલ તથા એમએસનો માલ મગાવ્યો હતો. પહેલાં વેપારીનો વિશ્વાસ કેળવવા માટે શૈલેષે બેંક ડીડીથી પૈસા ચુકવ્યા હતા. ત્યાર બાદ 1.40 કરોડનો માલ મગાવી ઓફિસ બંધ કરી દીધી હતી. શૈલેષે પેરામાઉન્ટ લી.ના પ્રોપરાઇટર તરીકે ખોટું નામ પી.વી. પટેલનું ધારણ કર્યું હતું અને એચડીએફસી અને ઇન્ડસ બેંકમાં પી.વી. પટેલના ફોટા ચોંટાડી તેના પર ખોટી સહી કરી ખાતુ ખોલાવ્યું હતું. ત્યાર બાદ મુંબઇના વેપારી સાથે ઠગાઇ કરી શૈલેષ ભટ્ટ પલાયન થઇ ગયો હતો.